สบช่องซื้อ GULF หลังรูดยาว 3 วันติด! สวนข่าวดีติดโผ MSCI-กำไรไตรมาส 3 โตสนั่น
สบช่องซื้อ GULF หลังรูดยาว 3 วันติด! สวนข่าวดีติดโผ MSCI-กำไรไตรมาส 3 โตสนั่น โบรกฯชี้ทยอย COD ต่อเนื่องหนุนธุรกิจโตระยะยาว ล่าสุด ณ เวลา 16.12 น. อยู่ที่ 75.50 บาท ลบ 1.25 บาท หรือ 1.63% สูงสุดที่ 77.25 บาท ต่ำสุดที่ 73.75 บาท ด้วยมูลค่าซื้อขาย 813.94 ล้านบาท
16 พ.ย. 2561

ผู้สื่อข่าวรายงานว่า ราคาหุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ล่าสุด ณ เวลา 16.12 น. อยู่ที่ 75.50 บาท ลบ 1.25 บาท หรือ 1.63% สูงสุดที่ 77.25 บาท ต่ำสุดที่ 73.75 บาท ด้วยมูลค่าซื้อขาย 813.94 ล้านบาท

ทั้งนี้ ราคาหุ้น GULF ปรับตัวลงต่อเนื่อง 3 วันติด นับตั้งแต่ราคาหุ้นอยู่ที่ระดับ 78.50 บาท เมื่อวันที่ 13 พ.ย.2561 คิดเป็นการปรับตัวลง 3.8% แม้บริษัทจะรายงานผลการดำเนินงานประจำไตรมาส 3/61 มีกำไร 1.21 พันล้านบาท เพิ่มขึ้น 78% จากปีก่อนกำไร 675.83 ล้านบาท ขณะที่ 9 เดือนมีกำไร 2.47 พันล้านบาท ทรงตัวจากปีก่อนมีกำไร 2.47 พันล้านบาท รวมทั้งยังเข้าคำนวณดัชนี MSCI อีกด้วย
ด้าน บล.เคทีบี (ประเทศไทย) ระบุในบทวิเคราะห์ แนะนำ “ถือ” หุ้น GULF ให้ราคาเป้าหมาย 80 บาท/หุ้น อิงวิธี DCF (WACC 5.5%, ไม่มี Terminal growth) แม้มี Upside จาก Potential Project ซึ่งทาง GULF ได้ลงนามในการลงทุนแล้วกำลังการผลิตตามสัดส่วนรวม 361MW (Figure 2)  และเรารอการเซ็น PPA อย่างเป็นทางก่อนรวมเข้ามาในประมาณการซึ่งจะสร้างมูลค่าเพิ่มให้กับราคาเหมาะสมของบล.เคทีบี (ประเทศไทย) อีกราว 5-7 บาท แต่ยังคงทำให้ Upside จำกัดจากราคาปัจจุบัน
ทั้งนี้ยังคงประมาณการปี 2561 กำไรปกติที่ 3.2 พันล้านบาท ทั้งนี้แม้กำไรปกติช่วง 9 เดือนคิดเป็น 72% ของประมาณการทั้งปีและไตรมาส 4/60 เป็น Low season อย่างไรก็ตาม GULF มีโรงไฟฟ้า GBP ขนาดกำลังการผลิตตามสัดส่วน 67MW ซึ่งได้ COD เข้ามาในช่วงต้นไตรมาส 4/61 คาดจะไม่ทำให้เกิด Downside ต่อประมาณกำไรปกติในปี 2561 ของบล.เคทีบี (ประเทศไทย) อย่างมีนัยสำคัญ
ในขณะที่ระยะยาวผลประกอบการยังอยู่ในวัฏจักรขาขึ้น จากกำลังการผลิตไฟฟ้าที่ทยอย COD อีก 4,090 MW ในช่วงปี 2562-2566 หนุนกำไรปกติระยะยาวเติบโตเฉลี่ย 20% ต่อปี (CAGR 2017-24)